దామోదర రాజనర్సింహ

దామోదర రాజనర్సింహ (Damodar Raja Narasimha) 1958 డిసెంబరు 5న జన్మించాడు. కాంగ్రెస్ పార్టీకి చెందిన రాజకీయ నాయకుడైన రాజనర్సింహ ఆంధ్రప్రదేశ్ ఉప ముఖ్యమంత్రిగా పనిచేశాడు. ఆయన 2023లో జరిగిన అసెంబ్లీ ఎన్నికల్లో ఆందోల్ నియోజకవర్గం నుండి ఎమ్మెల్యేగా గెలిచి, 2023 డిసెంబరు 07న రేవంత్ రెడ్డి మంత్రివర్గంలో వైద్య ఆరోగ్యశాఖ మంత్రిగా ప్రమాణస్వీకారం చేశాడు.
జననం, విద్యాభాస్యం 
దామోదర రాజనర్సింహ 1958 డిసెంబరు 5న సిలారపు రాజనర్సింహ, జానాబాయి దంపతులకు జన్మించాడు. ఆయన హైదరాబాద్‌లో ఇంజనీరింగ్ విద్య అభ్యసించిన ఆయన ఐఏఎస్ కావాలని పబ్లిక్ సర్వీస్ పరీక్షలకు కూడా సిద్దమయ్యాడు. 
రాజకీయ ప్రస్థానం
దామోదర రాజనర్సింహ 1989లో తన తండ్రి మాజీ మంత్రి సిలారపు రాజనర్సింహ అకాల మరణం చెందడంతో రాజకీయాల్లోకి వచ్చి 1989లో తొలిసారి మెదక్ జిల్లా ఆందోల్ నియోజకవర్గం నుంచి కాంగ్రెస్ పార్టీ తరఫున పోటీ చేసి ఎమ్మెల్యేగా ఎన్నికయ్యాడు. ఆయన ఆ తర్వాత జరిగిన ఎన్నికల్లో 1994, 1999 శాసనసభ ఎన్నికల్లో ఓటమి చెంది 2004లో రెండోసారి ఎమ్మెల్యేగా ఎన్నికై 2006లో వైఎస్సార్ మంత్రివర్గంలో ప్రాథమిక విద్యాశాఖ మంత్రిగా పనిచేశాడు. దామోదర రాజనర్సింహ 2009లో మూడవసారి ఆందోల్ ఎమ్మెల్యేగా విజయం సాధించి వైఎస్సార్, కొణిజేటి రోశయ్య మంత్రివర్గాలలో, 2010 డిసెంబరులో నల్లారి కిరణ్ కుమార్ రెడ్డి మంత్రివర్గంలో పనిచేశాడు.ఈనాడు దినపత్రిక, తేది 02-12-2010 ఆ తర్వాత తెలంగాణ ఉద్యమ నేపథ్యంలో తెలంగాణ ప్రాంతానికి ఉప ముఖ్యమంత్రి పదవి ఇవ్వవలసి రావడంతో 2011, జూన్ 10న దామోదర రాజనర్సింహకు ఉప ముఖ్యమంత్రి పదవి లభించింది.

తెలంగాణ  ప్రత్యేక రాష్ట్రం ఏర్పడిన తర్వాత 2014, 2018 ఎన్నికల్లో ఓడిపోయి, 2023 ఆగస్టు 20న కాంగ్రెస్ వర్కింగ్ కమిటీ శాశ్వత ఆహ్వానిత సభ్యుడిగా నియమితుడయ్యాడు. తెలంగాణలో 2023లో జరిగిన అసెంబ్లీ ఎన్నికల కోసం కాంగ్రెస్ పార్టీ ఏర్పాటు చేసిన ఎన్నికల నిర్వహణ కమిటీ ఛైర్మన్‌గా నియమితుడయ్యాడు.

ఆయన 2023లో జరిగిన అసెంబ్లీ ఎన్నికల్లో ఆందోల్ నియోజకవర్గం నుండి ఎమ్మెల్యేగా గెలిచి, 2023 డిసెంబరు 07న రేవంత్ రెడ్డి మంత్రివర్గంలో వైద్య ఆరోగ్యశాఖ మంత్రిగా ప్రమాణస్వీకారం చేశాడు.

దామోదర రాజనర్సింహకు 2024లో జరగబోయే లోక్‌సభ ఎన్నికల్లో డిసెంబరు 18న మెదక్ లోక్‌సభ నియోజకవర్గ ఇన్‌చార్జ్‌గా, డిసెంబరు 24న మహబూబ్​నగర్​ జిల్లా ఇన్‌చార్జ్‌ మంత్రిగా నియమించారు. 2024లో లోక్‌సభ ఎన్నికల్లో మెదక్ లోక్‌సభ ఇన్‌చార్జ్‌గా ఉన్న ఆయనను మార్చి 31న జహీరాబాద్‌ లోక్‌సభ ఇన్‌చార్జ్‌గా మారుస్తూ తెలంగాణ రాష్ట్ర కాంగ్రెస్ ఇంచార్జ్ దీపాదాస్ మున్షీ ప్రకటించింది. 

బీఆర్‌ఎస్‌ ప్రభుత్వం జారీ చేసిన 317, 46 జీవోలపై అధ్యయనానికి రాష్ట్ర ప్రభుత్వం మంత్రివర్గ ఉపసంఘాన్ని ఏర్పాటు చేసింది. ఈ ఉప సంఘంలో మంత్రి దామోదర రాజనర్సింహ చైర్మన్‌గా, సభ్యులుగా మంత్రులు దుద్దిళ్ల శ్రీధర్‌బాబు, పొన్నం ప్రభాకర్‌ను నియమించింది.

నిర్వహించిన పదవులు
 1989లో అందోలు ఎమ్మెల్యేగా ఎన్నిక
 1991లో ఎస్సీ కార్పొరేషన్‌ చైర్మన్‌
 2004లో వైఎస్సార్ మంత్రివర్గంలో ప్రాథమిక విద్యా శాఖ మంత్రి
 2009లో వైఎస్సార్ రెండో మంత్రివర్గంలో మార్కెటింగ్‌ శాఖ మంత్రి
 2009లో కొణిజేటి రోశయ్య మంత్రివర్గంలో ఉన్నత విద్య శాఖ మంత్రి
 2010లో ఎన్‌.కిరణ్‌కుమార్‌రెడ్డి మంత్రివర్గంలో ఉప ముఖ్యమంత్రి, ఉన్నత విద్య శాఖ మంత్రి
 2023లో రేవంత్‌రెడ్డి మంత్రివర్గంలో వైద్య ఆరోగ్యశాఖ మంత్రి

కుటుంబం
దామోదర రాజనర్సింహ తండ్రి సి.రాజనర్సింహ ఆందోల్ నుండి 3 సార్లు శాసనసభకు ఎన్నికయ్యాడు.

మూలాలు

వర్గం:1958 జననాలు
వర్గం:సంగారెడ్డి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:సంగారెడ్డి జిల్లాకు చెందిన ఆంధ్రప్రదేశ్ రాష్ట్ర మంత్రులు
వర్గం:హైదరాబాదు జిల్లా రాజకీయ నాయకులు
వర్గం:తెలంగాణ శాసన సభ్యులు (2023)
వర్గం:ఆంధ్రప్రదేశ్ శాసన సభ్యులు (1989)
వర్గం:ఆంధ్రప్రదేశ్ శాసన సభ్యులు (2004)
వర్గం:ఆంధ్రప్రదేశ్ శాసన సభ్యులు (2009)